open-index/open-wikipedia-markdown huggingface dataset:
Vladislav Kuznetsov

**Vladislav Gariyevich Kuznetsov** (; 1969-yil 18-martda tugʻilgan) – rossiyalik siyosatchi, 2023-yilning mart oyidan beri Chukotka avtonom okrugi gubernatori vazifasini bajaruvchisi.

## Biografiyasi
Vladislav Kuznetsov 1969-yili 18-martda Moskvada tugʻilgan. U oʻrta maktabni tugatgandan soʻng, Orjonikidze nomidagi Moskva davlat boshqaruv institutida tahsil oladi.
Kuznetsov oʻz faoliyatini 1992-yilda „ISTEK“ davlat firmasida menejer sifatida boshlagan. 1993-yildan 1994-yilgacha „Vereshchagin va K“ OAJda menejer boʻlib ishlagan. 1994—1998–yillarda iqtisodchi, katta iqtisodchi, bosh iqtisodchi, sektor boshligʻi, boʻlim boshligʻi oʻrinbosari, devon direktori oʻrinbosari va Moskva aksiyadorlik bankida tadbirkorlikka yordam boʻlimining boshligʻi lavozimlarida faoliyat yuritgan.
Keyin 1998-yildan 2002-yilga qadar „Rossiya Kapital“ banki boshligʻining oʻrinbosari, „Troyka Dialog“ investitsiya kompaniyasida YoAJda maslahatchi, 2002-yildan 2005-yilgacha „Trast va investitsiya banki“ idorasi direktori va boshqaruvchi direktori lavozimlarida ishlaydi. Kuznetsov 2009-yili Sibur korporatsiyasiga qoʻshilib, u yerda 2009-yilgacha korporativ siyosat xizmati boshligʻining oʻrinbosari, „SIBUR-EVROPA LTD“ YoAJ (Shveysariya) vakolatxonasi rahbari va boshligʻi oʻrinbosari boʻlib ishlagan. 2009—2011–yillarda „SIBUR-MOTORS“ YoAJ bosh direktorining oʻrinbosari, tereftalik kislota va polietilen tereftalat ishlab chiqarish uchun masʼul boʻlgan Sibur boʻlimi Polief bosh direktori lavozimlarida ishlaydi. Kuznetsov 2011-yilning noyabr oyida SIBUR-PET kompaniyasiga koʻchib oʻtib, u yerda 2014-yilning fevraligacha bosh direktor boʻlib ishladi. 2014-yildan 2018-yilgacha Siburda biznesni qoʻllab-quvvatlash boʻyicha direktor va Moskvada bosh direktor maslahatchisi lavozimlarida ishlagan. 2018-yil may-dekabr oylarida esa Sibur xayriya jamgʻarmasi – „Yaxshi ishlar formulasi“ ni boshqaradi.

## Shaxsiy hayoti
Vladislav Kuznetsov Ulyana Ivanovaga uylangan. 2012-yilda Strasburg universitetining (Fransiya) „Xalqaro munosabatlar va mintaqaviy integratsiya jarayonlari tarixi“ yoʻnalishini tamomlab, soʻng Tyumen viloyati infratuzilmani rivojlantirish agentligida, Qoʻrgʻon viloyati investitsiya agentligi bosh direktori oʻrinbosari (2019–2020), Qoʻrgʻon iqtisodiy rivojlanish, tadbirkorlik va savdo departamenti direktori oʻrinbosari (2020) va departament direktori (2020–2021) lavozimlarida faoliyat yuritgan. Kuznetsov va Ivanovaning uchta farzandi bor: ikki oʻgʻil va bir qiz.
Kuznetsov 2022-yil iyul oyida Lugansk Xalq Respublikasidagi xizmati uchun Buyuk Britaniya, 2022-yil avgust oyida Kanada va 2022-yil oktyabrda Yevropa Ittifoqi tomonidan sanksiyalarga tortilgan.

## Mukofatlari
* Rossiya Prezidentining minnatdorchilik maktubi (2020), Qoʻrgʻon viloyati raqamli eshittirish loyihasini amalga oshirishga qoʻshgan hissasi uchun.

## Manbalar
Zero to One

***"Zero to One: Notes on Startups, or How to Build the Future (Noldan birga. Startaplar haqida qaydlar yoxud kelajakni qanday qurish mumkin) "*** kitobi 2014-yilda Amerikalik tadbirkor va invertor Peter Thiel tomonidan Blake Masters bilan hammualliflikda yozilgan. Bu kitob Thiel tomonidan 2012-yilning bahorida Stanford universitetida oʻqitilgan va CS183 magistrlari tomonidan startaplar boʻyicha yigʻilgan mashhur onlayn eslatmalarning ixchamlashtirilgan va yangilangan shaklidir.

## Taqdimoti
Kitobni targʻib qilish maqsadida Peter Thiel oʻzining birinchi (va yagona) tvitini 2014-yil 8-sentyabrida joylagan. Shuningdek *TechCrunch* muhbiri Alexia Tsotsis Peter Thieldan intervyu olgan.

9-sentyabr kuni Timoti Ferrisning podkastida Thiel bilan intervyu boʻlib oʻtgan va 11-sentyabrda Reddit platformasidagi „*Ask Me Anything*“ ruknidagi savollarga javob bergan.

13-sentyabr kuni Thiel *NPR* kanalida Wade Goodwyn boshlovchilik qilgan shouda kitobni muhokamasi boʻlib oʻtgan.

## Jamoatchilik fikri
"*The Atlantic*" jurnalidagi ishlaydigan Derek Thomson Thielning kitobini u oʻqigan eng yaxshi kitoblardan biri ekanligini aytgan va oʻzining kitob haqidagi xulosasida shunday degan: „Peter Thielning *Zero to One* kitobi huddi lazer nuri kabi yorqin porlaydi. Ha, bu kitob kelajakni faqat startaplar qura oladigan kelajakka kuchli ishonadigan tadbirkorlar uchun qoʻllanmadir. Bundan tashqari, kitobda 21-asr iqtisodiyotidagi muvaffaqqiyat va kapitalizm yaqqol ifodalangan.“ va " „Zero to One“ soddaligi bu shunchaki hayratlanarlidir. Atiga 200 sahifaga ega kitob aniq nasr va mazmunli aforizmlar bilan yoritilgan va Thielning kitobi odamni tinimsiz oʻylashga majbur qiladi.".

*Publishers Weekly* jurnalida kitob haqida shunday yozilgan: „Thiel qanday qilib muvaffaqqiyatli biznes qurish haqida gapirgan ammo u yerdagi muhokamalar kelajakdagi Steve Jobs yoki Peter Thiellar uchun koʻp narsa taklif qila olmaydi.“

2014-yilning noyabr oyida Timothy B. Lee ning *Vox.com* uchun yozgan tanqidida, Thielning kitobida baʼzi yaxshi eshitiladigan ammo haqiqatdan uzoqroq boʻlgan maslahatlar keltirilgan boʻlib, ayrim shubhali va savollar keltirib chiqaradigan daʼvolari ham mavjud.

## Manbalar
Ayşin Atav

**Ayşin Atav**(1948-yil 2-aprelda tugʻilgan) – Turk kinosi aktrisasi.
## Faoliyati
Ayşin Atav 1948-yil 2-aprelda Anqara shahrida tugʻilgan. Atav aktyorlik faoliyatini 1965-yilda Istanbuldagi teatrda aktrisa sifatida faoliyatin boshlagan. Hozirgacha 500 dan ortiq filmlarda ovoz aktrisasi va aktrisa sifatida suratga tushgan.
## Filmografiya
* Korkusuz Korkak – 1979
* Yadeller – 1978
* Çılgın Gangster – 1973
* Gülüzar – 1972
* Asiler Kampı – 1972
* Allahaısmarladık Katil – 1972
* Gelinlik Kızlar – 1972
* Öfke – 1972
* Damdaki Kemancı – 1972
* Sev Kardeşim – 1972
* İlk Aşk – 1972
* Utanç – 1972
* Severek Ayrılalım – 1971
* Kezban Paris'te – 1971
* Üç Öfkeli Adam – 1971
* Bütün Aşklar Tatlı Başlar – 1970
* Kezban Roma'da – 1970
* Vatan Kurtaran Aslan – 1966
* Fakir ve Mağrur – 1966
## Havolalar
* 
## Manbalar
WAN

**Wide area network (WAN)** – telekommunikatsiya tarmogʻi boʻlib, katta geografik hududni qamrab oladi. LANdan koʻra katta hududni oʻz ichiga olgani uchun ham hozirgi kunda WAN keng qoʻllanadi.

Korxonalar, maktablar va hukumat tashkilotlari global miqyosda turli joylarda joylashgan xodimlar, talabalar, mijozlar, xaridorlar va yetkazib beruvchilar bilan maʼlumot almashish uchun keng hududli tarmoqlardan (WAN) foydalanadi. Asosan, bu telekommunikatsiya usuli korxonaga har qanday joyda kundalik faoliyatini samarali bajarishga imkon beradi. Internetni WAN deb hisoblash mumkin. Shu bilan birga, koʻplab WANlar faqat bitta tashkilot uchun maxsus quriladi va xususiy hisoblanadi. WANlar mahalliy tarmoqlar (LAN)dan ajratiladi, chunki LANlar fizik jihatdan yaqin joylashgan tarmoqlarni ifodalaydi.

## Shaxsiy tarmoqlar
IPv4 da aniqlangan taxminan toʻrt milliard IP-manzildan, taxminan 18 million manzil uchta diapazonda xususiy tarmoqlarda foydalanish uchun ajratilgan. Ushbu diapazonlarda koʻrsatilgan paketlar jamoat Internetida yoʻnaltirilmaydi va barcha jamoat routerlari tomonidan eʼtiborsiz qoldiriladi. Shu sababli, xususiy hostlar bevosita jamoat tarmoqlari bilan bogʻlana olmaydi. Buning uchun ular marshrutlash shlyuzida tarmoq manzillarini tarjima qilish (Network Address Translation, NAT) xizmatidan foydalanishlari kerak.

## Manbalar
Boris Babayan

**Boris Artashesovich Babayan** (ruscha: *Бабаян Арташесович Борис*; armancha: *Բորիս Արտաշեսի Բաբայան*, 1933-yil 20-dekabrda Bokuda tugʻilgan) – sovet-arman kompyuter olimi, SSSR va Rossiyada dastlabki super kompyuterlarning yaratilishida katta hissa qoʻshgan inson.

## Hayoti
Babayan Sovet Ittifoqining Boku shahrida arman oilasida tugʻilgan. 1957-yilda Moskva fizika-texnika institutini tamomlagan va fan nomzodi ilmiy darajasini olgan. 1964—1971-yillar oraligʻida esa fan doktori ilmiy darajasini yoqlagan.

1956—1996-yillar Babayan P. N. Lebedev nomidagi Fizika institutida dasturiy taʼminot boʻlimida boʻlim boshligʻi vazifasida ishlagan. Babayan va uning jamoasi birinchi super kompyuterini 1950-yilda yaratgan. 1970-yillarda bosh arxitektor V. S. Burtsevning oʻrinbosarlaridan biri boʻlib, u birinchi superskalyar kompyuter Elbrus-1 va El-76 dasturlash tili ustida ishlagan. Ushbu kompyuterlardan 1978-yilda, Gʻarbda kompyuter dasturlari paydo boʻlishidan oʻn yil oldin, Sovet Ittifoqi oʻzining raketa tizimlarini, yadro va kosmik dasturlarini ishlab chiqqan.

Babayan boshchiligidagi jamoa Elbrus-3 kompyuterini *Epic Parallel Instruction Computing* (EPIC) dasturi arxitekturasidan foydalangan holda ishlab chiqqan.

1992-yildan 2004-yilgacha Babayan Moskvadagi SPARC Texnologiya markazi (MCST) va Elbrus International kompaniyasida rahbarlik lavozimlarida ishlagan. Ushbu lavozimlarda u Elbrus 2000 (Elbrus-3 ning bir chipli modeli) va Elbrus90micro (mahalliy ishlab chiqilgan mikroprotsessor asosidagi SPARC kompyuteri) loyihalarini ishlab chiqishga rahbarlik qilgan.

2004-yil avgust oyidan Babayan Intel korporatsiyasining dasturiy taʼminot guruhida arxitektura direktori va Moskvadagi Intel R&D markazining ilmiy maslahatchisi boʻlgan. U kiberxafvsizlik texnologiyalari sohasida ham ishlagan. U Intel Fellow mukofotiga ega boʻlgan ikkinchi yevropalik hisoblanadi (norvegiyalik Tryggve Fossumdan keyin).

1984-yildan SSSR Fanlar akademiyasining (keyinchalik – Rossiya Fanlar akademiyasi) faxriy aʼzosidir. 2007-yildan boshlab u Moskva fizika-texnika institutida professor boʻlib ishlaydi va Moskvada joylashgan Intel korporatsiyasining ilmiy-tadqiqot markazida mikroprotsessor texnologiyasi kafedrasi boʻlimi bosh’ligʻi sifatida ishlab kelmoqda.

## Mukofotlari
Babayan Sobiq Ittifoqning ikkita oliy mukofoti bilan taqdirlangan:

* 1974-yilda kompyuter texnikasi dizayni sohasidagi yutuqlari uchun SSSR Davlat mukofoti;

* 1987-yilda Elbrus-2 superkompyuteri dizayni uchun Lenin mukofoti.

## Havolalar

* Biografiyasi
* Elburs E2K
* Boris A.Babayan

## Manbalar
Barakko‘l

**Barakkoʻl** (, *Baraqköl*) — Qozogʻistonning markaziy qismida joylashgan Ulitov viloyatiga qarashli Ulitov tumanidagi koʻl.

Koʻl Barakkoʻl Ulitov-Arganatinsk qoʻriqxonasi tarkibiga kiradi. Eng yaqin aholi punkti Arganatinskdir.

## Geografiya
Barakkoʻl – Toʻrgʻay oʻrmonzor yaqinidagi chuchuk suvli koʻl hisoblanadi. Barakkoʻlning kengligi taxminan 3,5 kilometr (3500 m) va uzunligi esa 4 kilometr (4000 m) ni tashkil etadi. Brakkoʻl koʻli Ashchikol koʻlidan 15 kilometr (9,3 milya) uzoqlikda joylashgan. Barakkoʻl koʻli Goʻra Oqdoʻgʻul va Goʻra Baygʻetoʻbe togʻlari oraligʻida joylashgan va shimolga tomon torayib boradi, janubga tomon kengayib borgan, shimoliy-sharqda va shimoliy-gʻarbda past tepaliklardan iborat sayoz vodiyda joylashgan.
## Florasi
Koʻl qirgʻoqlarida koʻplab qamishlar oʻsadi. Barakkoʻl koʻli Ashchikoʻl koʻli bilan birgalikda koʻchib yuruvchi gʻozlar, xususan boʻz gʻoz va anser kichik oq yuzli gʻozlar uchun muhim botqoqlik hisoblanadi.
## Manbalar
Irisxon Qurbonboyeva

**Irisxon Qurbonboyeva** (2002-yil 18-mart) — oʻzbekistonlik dzyudochi. Osiyo oʻyinlarining bronza medali sohibasi, yoshlar oʻrtasidagi Osiyo chempioni. 2024-yilgi Yozgi Olimpiada oʻyinlari qatnashchisi.

## Manbalar
Amadu Ba

**Amadou Ba** (1961-yil 17-mayda tugʻilgan) – ota-onasi gvineyalik boʻlgan senegallik siyosatchi. U 2022-yil 17-sentabrda Senegal bosh vaziri etib tayinlangan. 2019—2020-yillarda Senegal tashqi ishlar vaziri lavozimida foliyat yuritgan. 2013—2019-yillarda Moliya va iqtisodiyot vaziri boʻlgan.

U 2011, 2012 va 2013-yillarda New African jurnali tomonidan eng nufuzli 100 ta afrikaliklardan biri sifatida qayd etilgan.

## Yoshligi va taʼlimi
1980-yilda menejment boʻyicha texnik bakalavr darajasiga erishgan. 1988-yilda Milliy boshqaruv va magistratura maktabining (ENAM) iqtisod fanlari boʻyicha korporativ boshqaruv va soliqlar va mulklar boʻyicha chuqurlashtirilgan holda magistrlik darajasi diplomini olgan.

## Karyerasi
Amadou Ba 1989-yilda Diurbelda stajyor-inspektor boʻlgan. Keyin Dakardagi Soliq va mulk Bosh boshqarmasida (DGID) qoʻshilgan qiymat soligʻi birinchi boʻlimining bosh inspektori lavozimida ishlagan. 1991-yilda Parij va Baltimordagi xalqaro maʼmuriyat institutida qoʻshimcha malaka oshirgan.

1990-yildan 1992-yilgacha u Dakar-Plato boʻyicha bosh inspektor boʻlgan. Keyin 1994-yilgacha Sugʻurta direksiyasida sugʻurta boʻyicha nazorat komissari lavozimini egallagan, soʻngra tekshirish va fiskal tekshiruvlar direksiyasida tekshirish inspektori boʻlib ishlagan.

Bu lavozimlar bilan bir qatorda, Amadou Ba 1992-yilda ENAMda soliqlar va mulk boʻlimida va 1995-yildan 2000-yilgacha COFEB/BCEAO da dars bergan.

2013-yil 2-sentabrda Aminata Ture bosh vazir boʻlgach, Amadou Ba Amadu Keyn oʻrniga Moliya va Iqtisodiyot vaziri etib tayinlandi. 2023-yil 9-sentabrda u Prezident Macky Sall tomonidan 2024-yilgi prezidentlik saylovlari uchun Benno Bokk Yakaar (BBY) koalitsiyasining nomzodi etib saylandi.

## Boshqa lavozimlari

* Afrika taraqqiyot banki (AfDB), Boshqaruvchilar kengashining rasmiy aʼzosi (2013-yildan)
* Xalqaro Valyuta Jamgʻarmasi (XVJ), Boshqaruvchilar kengashining rasmiy aʼzosi (2013-yildan)
* Koʻp tomonlama investitsiyalarni kafolatlash agentligi (MIGA), Jahon banki guruhi, Boshqaruv kengashining sobiq aʼzosi (2013-yildan)
* Jahon banki, Boshqaruv kengashining rasmiy aʼzosi (2013-yildan)

## Shaxsiy hayoti
Amadou Ba uylangan va uch farzandi bor. 

## Manbalar
Fredericton

**Frederikton** (/ˈfrɛ.drɪk.tən/; fransuzcha talaffuzi: [fʁɛdeʁiktœn]) – Kanadaning Yangi Brunsvik markazi hisoblanadi. Shahar viloyatning gʻarbiy-markaziy qismida, Sent-Jon daryosi boʻyida joylashgan boʻlib, oʻzining mahalliy nomi „Wolastoq“ bilan ham mashhur. Daryo shaharni ikki qismga boʻladi va gʻarbdan sharqqa oqib oʻtadi. Daryo – hududning asosiy xususiyati hisoblanadi. 2021-yilda boʻlgan Kanadaning demografik statistikasiga koʻra Yangi Brunsvik 63,116 kishidan va poytaxt aholisi 108,610 iborat edi. Bu markaz Monkton va Sent-Jondan keyingi eng yirik shahar.

2023-yil 1-yanvarda Frederikton beshta mahalliy xizmat koʻrsatish tumanlarining bir qismini qoʻshib olgan; qayta koʻrib chiqilgan aholini roʻyxatga olingan maʼlumotlari eʼlon qilinmagan.

Viloyat uchun muhim madaniy, sanʼat va taʼlim markazi boʻlgan Frederiktonda ikkita universitet, Yangi-Brunsvik hunarmandchilik va dizayn kolleji va Biverbruk san'at galereyasi, Frederikton viloyat muzeyi va The Playhouse kabi madaniy muassasalar joylashgan. Shahar har yili mintaqaviy va xalqaro jazz, blyuz, rok va jahon sanʼatkorlarini jalb qiluvchi Harvest Jazz & Blues festivaliga mezbonlik qiladi. Frederikton, shuningdek, mintaqaning eng yaxshi tasviriy rassomlari uchun muhim va jonli markazdir; Yangi-Brunsvikning koʻplab taniqli sanʼatkorlari bugungi kunda u yerda yashaydi va ishlaydi. Frederikton shuningdek, baʼzi buyuk tarixiy Kanadalik rassomlarning uyi boʻlgan, jumladan Gudrij Roberts, Molli va Bruno Bobak.

Viloyat markazi sifatida uning iqtisodiyoti davlat sektori bilan bogʻlangan; biroq, shaharda oʻsib borayotgan IT va tijorat sektori ham mavjud. Shahar markazida oʻrta taʼlimdan keyingi maʼlumotga ega aholining eng yuqori foiziga ega va Yangi-Brunsvikdagi har qanday shaharda aholi boshiga eng yuqori daromadga ega.
## Manbalar
Mamonovo (Kaliningrad viloyati)

Mamonovo, 1947-yilgacha Xayligenbayl (nemischa: *Heiligenbeil*) Rossiya Federatsiyasi Kaliningrad viloyatidagi Polsha bilan chegaradosh tuman boʻysunuvidagi shahar. 1301-yilda tashkil etilgan. 2004-yildan Mamonovo shahar okrugining maʼmuriy markazi hisoblanadi.

## Atamaning etimologiyasi

Heiligenbeil soʻzi „Muqaddas bolta“ degan maʼnoni anglatadi. Bu afsonaga koʻra, Prussiyaga qarshi salib yurishi paytida butparast xudolarning tasvirlari kesilgan bolta haqida.
SSSR Oliy Soveti Prezidiumining 1947-yil 25-iyuldagi farmoni bilan N. M. Shvernik va A. F. Gorkin imzosi bilan Xayligenbayl 1944yil oktyabr oyida vafot etgan podpolkovnik Nikolay Vasilievich Mamonovning familiyasi boʻyicha Mamonovo deb qayta nomlandi, shahar hujumida qatnashgan 331-oʻqchi polk komandiri, Sovet Ittifoqi qahramoni (1945, vafotidan keyin).

## Geografiyasi
Shahar Boltiq dengizining Kaliningrad ko'rfazi sohili yaqinida, Kaliningraddan 48 km va Polsha chegarasidan taxminan 5 km uzoqlikda, Vitushka daryosi Mamonovka daryosiga quyiladigan joyga yaqin joyda joylashgan. Shaharning janubida mamonovo Gronovo avtomobil chegara oʻtish joyi, shuningdek, yaqinda ochilgan „Mamonovo II – Gjexotka“ oʻtish joyi va „Mamonovo – Branevo“ temir yoʻl oʻtish joyi joylashgan.

### Iqlimi
Mamonovo iqlimi oʻrtacha-dengiz iqlimidan oʻrtacha kontinental iqlimga oʻtadi, qishi qisqa va yozi salqin. Iyul oyida suv oʻrtacha +20,3 °C gacha qiziydi, suvning maksimal harorati +28,4 °C ni tashkil qiladi.
Shaharning asosiy qismidagi havo harorati gidropost maʼlumotlariga qaraganda biroz yuqori.

## Tarixi
Heiligenbayl 1301-yilda Prussiya yogʻoch qal’asi joylashgan joyda Heiligenstadte („muqaddas shahar“) nomi bilan tashkil etilgan. Shahar mavjudligining birinchi hujjatli tasdigʻi 1330-yilga tegishli.

1344-yilda shahar nomi Xayligenbayl (nemischa: *Heiligenbeil*), ammo qoʻshimcha „beil“ qadimgi ruscha „bil“ dan kelib chiqishi mumkin, bu „qishloq“ yoki „qal’a“ degan maʼnoni anglatadi. 1349-yilda shaharda cherkov qurilgan.

**1945-yil**
1945-yil boshida Xayligenbayl koʻplab qochqinlar uchun panoh va bir vaqtning oʻzida nemis qoʻshinlarining tramplini boʻlgan.
1945-yil yanvar oyida sovet qoʻshinlari Sharqiy Prussiyada hujum operatsiyasini boshladilar. 1945-yil fevral va mart oylarida shahar sovet 3-Belarus fronti qoʻshinlari va Germaniya 4-Vermaxt armiyasi oʻrtasida dengiz orqali evakuatsiya qilingan portga yaqinlashishni himoya qilgan qattiq janglar maydoniga aylandi. Shaharda 4-nemis armiyasining katta qismi sovet qurshoviga tushdi.

**1945-yildan keyingi shahar tarixi**

1947-yilda Xayligenbayl Sovet Ittifoqi qahramoni podpolkovnik Nikolay Mamonov (1919—1944) sharafiga qayta nomlandi, u ushbu shahar uchun janglarda qatnashgan 331-oʻqchi polkga qoʻmondonlik qildi.
RSFSR Oliy Soveti Prezidiumining 1947-yil 25-iyuldagi Farmoniga binoan Mamonovo aholi punkti Kaliningrad viloyatining Ladushkin tumani tarkibiga kirdi va 1951-yilgacha posyolka maqomiga ega boʻldi. RSFSR Oliy Soveti Prezidiumining 1951-yil 28-martdagi farmoni bilan Mamonovo tuman boʻysunuvidagi shaharga aylandi, u Ladushkin tumani tarkibida edi.

## Manbalar
Butunjahon Vegetarianlar kuni

**Butunjahon Vegetarianlar kuni** har yili 1-oktyabrda butun sayyora boʻylab nishonlanadi. Bu bayramga *"[[Vegetarianlik]]ning baxtiyorlik, gʻamxoʻrlik va hayotni yaxshilash imkoniyatlarini targʻib qilish"* kuni sifatida 1977-yilda Shimoliy Amerika Vegetarianlar Jamiyati tomonidan asos solingan va 1978-yilda Xalqaro Vegetarianlar Ittifoqi tomonidan tasdiqlangan. Bayram insonlarni vegetariancha turmush tarzining *axloqiy*, *ekologik*, *salomatlikka doir va gumanitar foydalari* haqida xabardor boʻlishga chorlaydi. Butunjahon Vegetarianlar kuni 1-oktyabr sanasidan boshlab Vegetarianlar haqida xabardor boʻlish oyligini boshlab beradi va uning oʻtkazilishi 1-noyabr Butunjahon Veganlar kuni bilan tugaydi. Vegetarianlar haqida xabardorlik oyi *"Hayotga hurmat oyi", „Vegetariancha taomlar oyi“* va boshqa shu kabi nomlar bilan tanilgan.

## Qoʻshimcha kunlar
Vegetarianlik ahamiyatiga ega boʻlgan quyidagi bir necha muhim kunlar Vegetarianlar haqida xabardorlik oyligiga kiritilgan yoki undan tashqari ham nishonlanadi:

• Sentyabr oyi – Milliy meva va sabzavotlar oyligi;

• 29-sentyabr – Butunjahon Yurak kuni;

• 1-oktyabr – Butunjahon Vegetarianlar kuni;

• 2-oktyabr – Butunjahon fermer xoʻjaligi hayvonlari kuni();

• 4-oktyabr – Butunjahon Hayvonlar kuni;

• 4-oktyabr – Goʻshtsiz taomlanish kuni;

• 1–7-oktyabr – Xalqaro Vegetarianlar haftaligi () – sayyoramizning bir qancha mamlakatlarida (ayniqsa, Yevropada) vegetariancha turmush tarzini targʻib qilish uchun koʻplab ommaviy taʼlim dasturlari va bayram tadbirlari tashkil etiladi;

• 1-noyabr – Xalqaro Veganlar kuni, shuningdek, Butunjahon Veganlar kuni sifatida ham tanilgan boʻlib, bayram 1994-yildan beri Vegan jamiyati tashkil etilgan kun munosabati bilan nishonlanib kelinadi;

• Noyabr oyi – Vegan xabardorligi oyi yoki Butunjahon Vegan oyi.

## Manbalar
Darya Latisheva

**Darya Latisheva** – Oʻzbekiston Respublikasi Milliy gvardiyasi „Dinamo“ jismoniy tarbiya-sport jamiyati Maxsus jismoniy tayyorgarlik Markazi boʻlimi instruktori.
## Hayoti va faoliyati
Latisheva Darya Anatolevna 2000-yil 22-mart Toshkent shahrida tugʻilgan.

2018-yil Indoneziyaning Jakarta va Palembang shaharlarida bo'lib o'tgan XVIII yozgi Osiyo oʻyinlarida Darya Latisheva kumush medal sohibiga aylangan.

Xitoyning Xanchjou shahrida Osiyo oʻyinlarining ayollar oʻrtasida boʻlib oʻtgan ushu sport turining nankuan va nandao dasturlari yakuniga ko‘ra Darya Latisheva bronza medali sohibasi boʻldi.

## Yutuqlari

* Osiyo Chempioni (2015, 2017-yillar);
* Jahon Chempioni (2016-yil);
* Osiyo Oʻyinlari vitse chempioni (2018-yil),
* Osiyo Oʻyinlari chempioni (2023-yil)

## Manbalar
Fuglsang sanʼat muzeyi

**Fuglsang sanʼat muzeyi** – Daniyaning Lolland oroli, Guldborgsund munitsipalitetidagi qishloqda joylashgan sanʼat muzeyi. Fuglsang madaniyat markazi tarkibiga kiradi. Muzeyda Daniya sanʼati asarlari mavjud boʻlib, ular rassomlar va mahalliy kelib chiqish motivlariga urgʻu beradi. Muzey Tony Fretton tomonidan ishlab chiqilgan maxsus binoda joylashgan. Atrofdagi arxitektura va landshaft bilan integratsiyalashganligi bilan eʼtiborga olingan muzey binosi 2009-yilda RIBA Yevropa mukofotini qoʻlga kiritgan va oʻsha yili Stirling mukofoti uchun qisqa roʻyxatga kiritilgan.

## Tarixi
2005-yil may oyida bino dizayni boʻyicha arxitektura tanlovida Tony Fretton gʻolib chiqqan. Qurilish 2006-yil avgust oyida boshlangan va 2008-yil yanvar oyida muzey ochilgan.

## Binolari
Fuglsang sanʼat muzeyi oq rangga boʻyalgan, shuningdek, zamonaviy binoda joylashgan boʻlib, Fuglsang mulkining mavjud arxitekturasi va uning atrofidagi landshaftga mos kelishi uchun maxsus moʻljallab qurilgan.

Galereyalar uzun koridor atrofida joylashgan boʻlib, uning oʻzi muhim koʻrgazma maydoni boʻlib xizmat qiladi. Yoʻlakning oxirida uchta katta derazali kichik xona mavjud boʻlib, ulardan biri koridordan koʻrinib turadi. Hech qanday sanʼat asarlari koʻrsatilmagan ushbu xona butunlay tashqi landshaftni koʻrishga va undan zavq olishga bagʻishlangan.

Yoʻlakning bir tomonida Fuglsang manor uyi arxitekturasidan ilhomlanib yaratilgan oltin naqshli juda kichik galereyalar mavjud. Ular kichikroq hajmdagi ishlarga bagʻishlangan. Yoʻlakning narigi tomonida esa kattaroq galereyalar joylashgan.

## Toʻplamlar
Muzeyda 18-asrning oxiridan hozirgi kungacha boʻlgan Daniya sanʼatining mashhur kolleksiyasi mavjud boʻlib, unda rasmlar, haykallar va eskizlar mavjud. Toʻplamda mahalliy rassomlar va naqshlarga katta urgʻu berilgan.

### Rasmlari
Muzeyda 18-asr oxiri va 19-asrning birinchi yarmidagi Daniya oltin davriga oid 500 ga yaqin rasmlar mavjud, lekin kolleksiyaning asosiy eʼtibori 1900-yillardagi rasmlarga qaratilgan. Ularning ichida Skagen rassomlari, Fynboerne, Theodor Philipsen, L. A. Ring, Oluf Hartmann va Vilhelm Hammershøi kabi muhim Daniya rassomlari vakillari ham bor. Muzeyning keng qamrovli rasmlari, akvarellari va ayniqsa grafik asarlari, asosan, 20-asrga tegishli.

### Haykaltaroshlik
Toʻplamda 19-asr oxiridan 1950-yilgacha boʻlgan 199 ta haykal mavjud. Asosiy urgʻu 1930-50 yillar davriga qaratilgan.

## Koʻrgazmalar va boshqa tadbirlar
Fuglsang sanʼat muzeyi oʻz asarlarini muntazam ravishda namoyish etadi va har yili bir qancha maxsus koʻrgazmalarni ham tashkil qiladi. Bundan tashqari, namoyishlar va maxsus koʻrgazmalar turli tadbir hamda taqdimot dasturlari bilan toʻldiriladi. Shunindek, muzeyga biriktirilgan fanlararo maktab xizmati ham mavjud.

## Manbalar
Saudiya Arabistoni elchixonasi (Moskva)

**Saudiya Arabistoni Podshohligining Moskvadagi elchixonasi** () – Saudiya Arabistonining Rossiya Federatsiyasidagi diplomatik vakolatxonasi. Vakolatxona Neopalimovskiy koʻchasi, 3-uyda joylashgan () Moskvaning Xamovniki tumanida joylashgan. Elchixona odatda mamlakat poytaxtida joylashgan doimiy diplomatik vakolatxona sifatida tavsiflanadi. Moskvadagi elchixona Saudiya Arabistoni manfaatlarini Rossiyada ifodalash va chet eldagi fuqarolarning huquqlarini himoya qilish kabi yirik diplomatik masalalarni hal qilish uchun javobgar boʻladi. Saudiya Arabistoni elchixonasida iqtisodiyot, boshqaruv, siyosat, xalq diplomatiyasi va konsullik vazifalari uchun mas’ul xodimlar ishlaydi.

## Yana qarang

* Rossiya-Saudiya Arabistoni munosabatlari
* Rossiyadagi diplomatik vakolatxonalar

## Manbalar
Raj Reddy

**Raj Reddy** (toʻliq ismi *Dabbala Rajagopal Reddy*, 1937-yil 13-iyun, Hindiston, Katur) – kelib chiqishi hind boʻlgan amerikalik kompyuter mutaxassisi. Reddy hamkasbi Edvard Feygenbaum bilan 1994-yil „design and construction of large scale artificial intelligence systems, demonstrating the practical importance and potential commercial impact of artificial intelligence technology“ ilmiy izlanish doirasida A. M. Turing mukofoti soʻvrindori bo'ldi.

## Hayoti va ish faoliyati
Reddy Hindistonning janubi-sharqida (*hozirgi Andxra-Pradesh shtati*)dagi Srikalahasti shahri yaqinidagi kichik qishloqda tugʻilgan. Reddy bakalavr darajasini (1958), Madrasdagi Guindi muhandislik kollejida (hozirgi Anna universitetining bir qismi, Chennay) va Yangi Janubiy Uels universitetida magistr (1960) darajasini qo'lga kiritgan. Reddy Stenford universitetida kompyuter fanlari boʻyicha magistr (1964) va doktorlik (1966) darajasini qoʻlga kiritish uchun Qoʻshma Shtatlarga koʻchib oʻtishdan oldin Avstraliyada (1960–1963) IBM kompaniyasida ishlagan.
Stenforddagi oʻqishni tugatganidan soʻng, Reddy maktabning informatika fakultetida (1966–69) oʻqidi. 1969-yilda Reddy Pitsburgdagi Karnegida Mellon universitetiga oʻqishini koʻchirdi. Reddy u yerda maktab Robototexnika institutining asoschi direktori (1979–91), informatika kafedrasi dekani (1991–99) va Moza Bint Nosser universitetining kompyuter fanlari professori va robototexnikachi (1984-) boʻldi.
Reddy Elektr va elektronika muhandislari institutiga (IEEE) va AQSH Milliy muhandislik akademiyasiga hamda Amerika sunʼiy intellekt assotsiatsiyasiga (1987–89-yillarda prezident lavozimida boʻldi). Yana Reddy Amerika sanʼat va fanlar akademiyasiga saylangan.

## Mukofotlari
* 1984-yil – Fransiyaning Faxriy legioni
* 1991-yil – IBM Research Ralf Gomory Fellow mukofoti
* 1994-yil – A. M. Turing mukofoti
* 2001-yil – Hindiston Padma Bhushan mukofoti
* 2005-yil – Honda Foundation Honda mukofoti
* 2006-yil – AQSh Milliy fan kengashi Vannevar Bush mukofoti

## Manbalar
Abha (futbol klubi)

**Abha** Saudiya Arabistonining Abha shahrida joylashgan futbol klubi hisoblanadi. Oʻyinlar 20 000 kishiga moʻljallangan „Shahzoda Sulton bin Abdulaziz“ stadionida oʻtkaziladi.

## Tarixi
2000-yilda Abha Saudiya futbol ligasining uchinchi darajali futbol klubi boʻlib Ikkinchi divizionda birinchi oʻrinni egallagan va birinchi divizionga koʻtarilgan. Keyingi toʻrt yil davomida jamoa past natijalar koʻrsatib oʻynagan va 2004/05 yilgi mavsum oxirida Abha Birinchi divizion turnir jadvalida ikkinchi oʻrinni egallagan va birinchi marta Saudiya Arabistoni asosiy futbol ligasiga kirgan.

2005-yil 27-sentabrda oʻzining eng yuqori darajadagi birinchi oʻyinida „Abha“ safarda "Al-Hilol" ga 2:3 hisobida yutqazgan, oʻyin davomida ikki marta hisobda oldinga chiqib olgan. Jamoa Saudiya ligasidagi ilk gʻalabasini ikki oydan koʻproq vaqt oʻtib, oʻz maydonida „Al-Qodisiya“ni 1:0 hisobida magʻlub etib qoʻlga kiritgan. Debyut mavsumining oxirida Abha oxirgi oʻrinni egallagan va yana birinchi divizionga tushib ketgan.

Xuddi shu davrda Abhada Al-Ittihod sport klubi tashkil topdi va birinchi rasmiy prezident Aziz bin Mustafo boʻldi. GSA koʻrsatmalariga koʻra, Al-Ittihod sport klubi oʻz nomini 1962-yilda Abha Sports Club deb oʻzgartirdi. Bunga Jiddadagi Al-Ittihod Sport Club deb nomlangan klub sabab boʻlgan. Va 1968-yilda Abha Sports Club yana bir bor oʻz nomini oʻzgartirdi, lekin bu safar Rashidun xalifaliklarining birinchisi Abu Bakr xotirasiga Al-Siddiq sport klubiga oʻzgartirildi. 1969-yil boshida GSA Al-Farouk va Al-Siddiqni birlashtirib, Al-Farouk sport klubi nomi ostida bitta klub tuzishga qaror qildi. Shayx Sulaymon bin Ahmad Mimish yangi birlashtirilgan klubning birinchi prezidenti edi.

Saudiya oliy ligasiga qaytish uchun Abhaga ikki yil kerak boʻldi. Biroq jamoa 2008/09 yilgi chempionat oxirida quyi ligaga tushib qolgan holda yana Pro-ligadan ham qolib ketdi. Abha Al-Raed bilan bir xil miqdordagi ochkolarni qoʻlga kiritdi, ammo qoʻshimcha koʻrsatkichlarda ularga imkoniyatni boy berdi.

2019/20-yilgi mavsumdan boshlab u oliy divizion – Saudiya Pro-ligasida oʻynamoqda.

## Yutuqlari

 

## Manbalar

## Havolalar
Shina (energiya tizimi)

**Shina** – qarshiligi past boʻlgan oʻtkazgich. Past kuchlanishli elektr qurilmalarida shinalar bir nechta alohida elektr zanjirlarini ulash uchun qoʻllaniladi. 

Qattiq shinalar mis, poʻlat yoki alyuminiydan tayyorlanib, plastina (tasma), sterjen va quvursimon, toʻrtburchak yoki boshqa kesimli profillar shaklida boʻladi. Egiluvchan shina misdan yasalgan metall plastina yoki eshilgan simlardan iborat kabel mahsuloti koʻrinishida boʻlishi mumkin.

## Manbalar
Joanna Bethune

**Joanna Bethune** (1770-1860-yil) – Shotlandiya-Kanadalik filantrop, pedagog va turli xayriya tashkilotlarining asoschisi. U XIX asrning birinchi yarmida ayollar va bolalarga yordam berishga qaratilgan xayriya tashkilotlarining rivojlanishiga mas’ul boʻlgan.

## Bolalik va yoshlik davri
Joanna Graham Bethune 1770-yil 1-fevralda Kanadadagi Fort Niagarada Izabella va doktor Jon Grem oilasida tugʻilgan. 1773-yilda doktor Grem vafotidan keyin Bethune oilasi bilan Shotlandiyaga koʻchib oʻtdi va u yerda onasi qoʻlida tarbiyalandi. Bethune Paisley va Edinburg maktablarida oʻn uch yoshga toʻlgunga qadar oʻqigach, oʻqishini Rotterdamdagi fransuz maktabida davom ettirgan va buning uchun onasining dugonasi moddiy yordam berdi. Oʻqituvchilikni oʻrgangach, u oilasi bilan yana Nyu-Yorkka koʻchib oʻtgan va 19 yoshida onasining maktabida oʻqituvchilik qilishni boshladi.

## Shaxsiy hayoti
Bethune chuqur dindor nasroniy boʻlib, Cedar koʻchasidagi presviterian cherkovining aʼzosi edi. U oʻzining diniy burchlariga shu qadar jiddiy yondashardiki, uni cherkovga „ortiqcha“ qatnagani uchun tanqid qilgan erkakka rad javobini beradi. Onasining taklifiga koʻra, u Divie Bethune ismli shotlandiyalik savdogarga turmushga chiqdi. Joanna singari, Divie ham dindor nasroniy edi.

Turmushga chiqqanidan keyin Bethune eʼtiborini xayriya ishlariga qaratdi. U onasiga Yosh bolali kambagʻal beva ayollarga yordam berish jamiyatini ochishda yordam bergani uning xayriyachi sifatidagi eng dastlabki ishi edi. Erining moliyaviy yordami bilan u muhtoj bolalarga yordam berish uchun oʻz tashkilotlarini ochishga muvaffaq boʻldi. Divie Joannani xayriya tashkilotlari, maktablar ochish va boshqarishida qoʻllab-quvvatlashda davom etdi. Er-xotinning oltita farzandi bor edi, ulardan uchtasi balogʻat yoshiga etgan edi: Jessie, Isabella va George.

Bethunening eri 1824-yil 18-sentyabrda vafot etdi, Bethunening oʻzi esa 1860-yil 29-iyulda dunyodan koʻz yumdi.

## Tashkilotlari va yutuqlari
### Yetimlar boshpanasi jamiyati (Orphan Asylum Society)
Bolalarga yuboriladigan sadaqaxonalardagi yomon sharoitlarni koʻrib, Bethune bolalarni tarbiyalash va oʻqitish uchun boshpana yaratish gʻoyasini oʻylab topdi. Erining koʻmagi va moliyaviy yordami bilan u bolalarga gʻamxoʻrlik qilish uchun yaxshi sharoitlarga ega boʻlgan yetimlar boshpana jamiyatini ochishga yordam berdi. Jamiyatning asosiy maqsadi yetim bolalar uchun xavfsiz, toza yashash muhitini taʼminlash va ularni barcha singari jamiyatga hissa qoʻshishga oʻrgatish edi.

### Yosh bolalar maktabi jamiyati (Infant School Society)
1827-yil iyul oyida Bethune Nyu-Yorkdagi birinchi yosh bolalar maktabini ochdi va maktabning nazoratchisi boʻlib faoliyat yuritdi.

## Manbalar
Alexander Pope

**Alexander Pope** (; 1688-yil 21-may – 1744-yil 30-may) — ingliz shoiri, tarjimoni va satiristi. Adib oʻzining satirik, diskursiv sheʼriyati hamda Gomerning tarjimalari bilan mashhur. Bunga misol sifatida „The Rape of the Lock“, „The Dunciad“ va „An Essay on Criticism“ kabi asarlarni keltirish mumkin.

= Hayoti va ijodi =
Aleksandr Pop 1688-yilning 21-may sanasida Londonda tugʻilgan. Uning otasi Londonning Strand shahrida zigʻir savdosi bilan shugʻullanuvchi savdogar boʻlgan. Onasi Edith(née Turner, 1643–1733) William Turnerning qizi boʻlgan. Uning ota-onasi xristianlar boʻlishgan. Pop taʼlmining katta qismini qonunga oid imtixonlarda qatnashish orqali olgan. Xolasi unga savodxonlikni oʻrgatgan. 1698-yilda Twyford maktabida taʼlim olgan. Shuning bilan birga, Londondagi ikkita Rim-katolik maktabida ham tahsil olgan. Bunday maktablar oʻsha paytda noqonuniy boʻlgan boʻlsa-da, baʼzi hududlarda bunday maktablarga ruxsat berilgan edi. 1700-yilda oilasi Berkshirdagi Binfield qishlogʻiga koʻchib oʻtishadi. Bu oʻsha davrdagi kuchli anti-katolik ruhiyat hamda „Papistlar“ni London yoki Westminsterda 10 mil (16 km) ichida yashashiga toʻsqinlik qiluvchi qonun bilan bogʻliq edi. Keyinchalik shoir oʻzining yashayotgan qishlogʻini tabiatini tasvirlab „Windsor Forest“ sheʼrini yozadi. Keyinchalik, bu faoliyatini toʻxtatib, satira yoʻnalishi boʻyicha ijodini boshladi. Yana koʻplab tillar oʻrganadi. Bu orqali Fransiya, Italiya, Lotin shoirlari ishlarini oʻrganadi. U 5 yil izlanib, William Congreve, Samuel Garth va William Trumbull kabi shoirlar bilan tanishib, ular bilan doimo aloqada boʻlib turardi. 1711-yil yozgan 'An Essay on Criticism' satirasi shoirga katta mashhurlik olib kelgan. Shu yili Pope Jonathan Swift, Thomas Parnell and John Arbuthnot kabi yozuvchilar bilan doʻst boʻlib, Martin yozuvchilar uyushmasi (Scriblerus Club)da birga ishlashadi. Popening Joseph Addison bilan doʻstona munosabatda boʻlgan va Addisonning „Cato“, „The Guardian“, „The Spectator“ kabi pyessalarni yozishga oʻz hissasini qoʻshgan. shu vaqt mobaynida, Pop tarjimonlik faoliyatini ham boshlab yuborgan. Birinchi tarjimonlik ishini „Illiada“ asari boʻlgan.

## Asarlari
* 1709: „*Pastorals“*
* 1711: „*An Essay on Criticism“*
* 1712: „*Messiah“* (Samuel Johnson tomonidan keyinchalik Lotin tiliga tarjima qilingan)
* 1712: „*The Rape of the Lock“*
* 1713: *Windsor Forest"*
* 1715: „*The Temple of Fame: A Vision“*
* 1717: „*Eloisa to Abelard“*
* 1717: „*Three Hours After Marriage*,“ boshqalar bilan
* 1717: „*Elegy to the Memory of an Unfortunate Lady“*
* 1728: „*Peri Bathous, Or the Art of Sinking in Poetry“*
* 1728: „*The Dunciad“*
* 1731–1735: „*Moral Essays“*
* 1733–1734: „*Essay on Man“*

### Tarjimalari

* 1715–1720: „*Illiada“*
* 1723–1725: „*The Works of Shakespear, in Six Volumes“*
* 1725–1726: „*Odisseya“*

= Manbalar =

## Havolalar
Albert Gardner

Albert Edvard Gardner 1887-yilning aprel oyida tavallud topgan. U yarim qanot himoyachisi sifatida oʻynagan ingliz professional futbolchisi. U oʻn bir yil ichida Birmingem uchun barcha musobaqalarda qatnashib 120 ta oʻyin oʻtkazgan.
1923-yilning aprel oyida esa vafot etgan. Uning 36 yoshida vafoti Birmingem janubining katta qismini qamrab olgan Kings Norton tumanida qayd etilgan.

## Manbalar
Sergey Anikin

**Sergey Anatolyevich Anikin** (1973 – 2000) Voronej shahar PPS shahar polkining patrul itlari kompaniyasi boʻlimi komandiri, katta politsiya serjanti. Rossiya Federatsiyasi Qahramoni (2000-yil vafotidan keyin).

## Tarjimai holi
Sergey Anikin 1974-yil 28-aprelda Voronej viloyati Buturlinovskiy tumani Ozerki qishlogʻida rus oilasida tavallud topgan. Maktabdan keyin kasb-hunar maktabini tugatdi va Rossiya Qurolli Kuchlari safiga chaqirildi. Sergey Anikin harbiy xizmatni Moskva viloyatida oʻtab, 1993-yil dekabr oyida ichki ishlar organlariga xizmatga kirdi. Keyingi olti yil davomida avval amaliyotchi, soʻngra patrul xizmati kompaniyasida PPX hodimi boʻlib xizmat qildi. 1999-yil 8-dekabrdan 2000-yil 14-yanvargacha Checheniston Respublikasida maxsus vazifalarni bajardi.

Sergey Anatolevich Anikin vafotidan keyin Rossiya Federatsiyasi Prezidentining 2000-yil 26-iyuldagi 1374-sonli Farmoni bilan Rossiya Federatsiyasi Qahramoni unvoni bilan taqdirlandi.

## Manbalar
Yaprak Özdemiroğlu

**Yaprak Özdemiroğlu**(1963-yil 14-avgustda tugʻilgan) – turk aktrisa va balet raqqosasi
## Faoliyati
Film partiturasi bastakor va aranglovchi Attila Özdemiroğlu qizi boʻlgan. Turkiya poytaxti Anqara shahrida tugʻilgan. Turkiya davlat konservatoriyasida balet yoʻnalishi boʻyicha tahsil olgan. Dastlabki faoliyatini teatrda aktrisa sifatida boshlagan.

1981-yilda Istanbulga koʻchib oʻtdi. Keyinchalik mahalliy filmlar va seriallarda rol ijro eta boshladi.
## Filmografiya
### Filmlar

### TV seriali

## Havolalar
* Özdemiroğlu on IMDb
## Manbalar
Andreapolskiy tumani

**Andreapolskiy tumani** – Rossiyaning Tver viloyati gʻarbidagi tugatilgan maʼmuriy-hududiy birlik (tuman) va xuddi shu nomdagi sobiq munitsipalitet (munitsipal okrug).

Maʼmuriy markazi – tuman ahamiyatiga ega boʻlgan Andreapol shahri.

2019-yil iyun oyida munitsipal okrug tugatildi va uning tarkibiga kirgan barcha shahar va qishloq aholi punktlari Tver viloyatining 2019-yil 13-iyundagi qonuni bilan yangi munitsipalitetga – Andreapol munitsipal okrugiga birlashtirildi.

Viloyatning maʼmuriy-hududiy tuzilishi tarkibiga koʻra Andreapolskiy tumanining hududida tuman toifasiga mos keladigan maʼmuriy-hududiy birlik tashkil etilgan.

## Geografiyasi
Hududi 3051 km²ni tashkil etadi.

Chegaralar:

* shimolda Novgorod viloyatining Xolmskiy tumani bilan;
* shimoli-sharqda Tver viloyatining Penovskiy tumani bilan;
* sharqda Tver viloyatining Selizharovskiy tumani bilan;
* janubi-sharqda Tver viloyati Nelidovskiy tumani bilan;
* janubda Tver viloyatining Zapadnodvinsk tumani bilan;
* gʻarbda Tver viloyatining Toropetsk tumani bilan.

Asosiy daryolari – Gʻarbiy Dvina, Volkota, Toropa, Netysma va Jukopa.

## Tarixi
* Tuman 1927-yilda Leningrad viloyati Velikoluk okrugi tarkibida Leninskiy nomi bilan tashkil etilgan boʻlib, maʼmuriy markazi Xotilitsi qishlogʻida joylashgan.
* 1928-yilda Leninskiy tumani markazi Xotilitsy qishlogʻidan Andreapol qishlogʻiga koʻchirildi.
* 1929-yildan 1935-yilgacha Leninskiy tumani Gʻarbiy viloyat tarkibiga kirdi.
* 1935-yilda Lenin tumani Kalinin viloyati tarkibiga kirdi.
* 1936-yilda Serejinskiy tumani tashkil etildi (markazi – Bologovo qishlogʻi).
* 1938-yilda Andreapol qishlogʻi ishchilar posyolkasiga aylantirildi.
* 1941-yil 1-sentyabrdan 7-oktyabrgacha qisman, soʻngra toʻliq 1942-yil 16-yanvargacha Leninskiy tumani hududi nemis qoʻshinlari tomonidan bosib olindi. Viloyatda ikkita partizan otryadi faoliyat yuritdi: Leninskiy va Serejinskiy.
* 1942-yil 16-yanvarda 3 va 4-pol armiya qoʻshinlari viloyat hududini ozod qilishdi.
* 1944-yilda Leninskiy va Serejinskiy tumanlari yangi tashkil etilgan Velikolukskiy viloyati tarkibiga kirdi.
* 1957-yilda Leninskiy va Serejinskiy tumanlari yana Kalinin viloyati tarkibiga kirdi.
* 1960-yilda Serejinskiy tumani tugatilib, uning hududining bir qismi Leninskiy tumani tarkibiga kiritildi.
* 1999-yil 29-martda tuman deputatlari assambleyasining qarori bilan Andreapol okrugining gerbi tasdiqlandi.

## Aholisi
Tuman aholisining 66,43 foizi shaharlarda (Andreapol shahri) yashaydi.

## Manbalar

## Havolalar
* Историческая справка
* Андреапольский район на архивных и современных картах
Zama (Kanagawa)

Zama (yaponcha: 座間市 Zama-shi) – Yaponiyaning Kanagawa prefekturasida joylashgan shahar. 2021-yil holatiga koʻra, shaharning taxminiy aholisi 130,667 kishini tashkil etadi va aholi zichligi har kvadrat kilometrga 7400 kishi toʻgʻri keladi. Umumiy maydoni 17.58 km2 (6.79 mi²).
## Geografiyasi
Kanagawa prefekturasining markazida joylashgan Zama Tokio markazidan taxminan 50 kilometr va Yokogamadan 20 kilometr uzoqlikda joylashgan. Gʻarbda Sagami daryosi boʻylab allyuvial pasttekislikka, sharqda Sagamino platosiga (Sagamixara platosiga) tegishli platoga boʻlingan. Zama orqali Hikiji daryosi, Mekushiri va Xato daryolari oqib oʻtadi. Shahar yozda sovuq, qishda issiq boʻladigan ichimlik suvi bilan mashhur.
### Chegaradosh munitsipalitetlar

* Sagamihara
* Atsugi
* Yamato
* Ebina
## Iqlimi
Zama nam subtropik iqlimga ega (Köppen *Cfa*), yozi issiq va qishi salqin, qor yogʻmaydi. Zamada oʻrtacha yillik harorat 14,4 °C. Yillik oʻrtacha yogʻin miqdori 1632 mm boʻlib, sentyabr eng nam oy hisoblanadi. Eng yuqori harorat avgustda 25,3 °C, eng pasti esa yanvarda, taxminan 3,6 °C atrofida boʻladi.
## Demografiyasi
Yaponiya aholini roʻyxatga olish maʼlumotlariga koʻra, Zama aholisi soʻnggi 70 yil ichida barqaror ravishda oʻsib bordi.

## Tarixi
Zama atrofidagi hudud tarixdan oldingi davrlardan beri oʻrnashgan va Jomon davrining qoldiqlari topilgan. „Izama“ qishlogʻi Kiotoni Kanto mintaqasidagi provinsiyalar bilan bogʻlaydigan qadimgi Tokaido yoʻlidagi post edi va bu hudud Edo davrida Tokugava syogunati tomonidan toʻgʻridan-toʻgʻri boshqariladigan Sagami provinsiyasidagi *[[Tokugava|Tenryo]]* hududining bir qismi boʻlgan. 1889-yilda Meiji islohotidan keyingi kadastr islohotlari paytida hozirgi Zama hududi Kanagava prefekturasining Koza tumanidagi beshta qishloqdan iborat edi.

1927-yilda Odakyu elektr temir yoʻli va 1935-yilda Sagami temir yoʻli kelgunga qadar bu hudud juda qishloq boʻlib qoldi, bu rivojlanishni yangi darajaga olib chiqdi, ammo 1937-yilda Yaponiya imperator armiyasi akademiyasi Zama hududiga koʻchirilganda, bu hudud asosan qishloq xoʻjaligi yerlari edi. Aholi sonining koʻpayishi oʻsha yili Zama qishlogʻining Zama shahriga aylantirilishiga olib keldi. Biroq, 1941-yilda Zama shahri va uning atrofidagi qishloqlar Sagamiharaga birlashtirildi. 1944-yilda bu hududda Yaponiya Imperator dengiz flotining Koza dengiz qurol-yarogʻ ombori tashkil etildi. Ombor Ikkinchi jahon urushi tugashi bilan yopildi va Yaponiya imperatorlik armiyasi akademiyasi Zama lageri tashkil etilishi uchun Qoʻshma Shtatlar armiyasiga topshirildi.

1948-yil sentabrda Zama Sagamiharadan mustaqil shahar maqomini tikladi. 1965-yilda Zama shahrida Nissan avtomobillarini yigʻish zavodi qurilishi natijasida boshqa tarmoqlar qatori mahalliy iqtisodiyot sezilarli darajada oʻsdi. Zama 1971-yil 1-noyabrda shaharga aylandi.

## Hukumati
Zama toʻgʻridan-toʻgʻri saylanadigan mer va 22 aʼzodan iborat bir palatali shahar kengashiga ega boʻlgan mer-kengash boshqaruv shaklidagi shahar. Zama Kanagawa prefekturasi assambleyasiga bitta aʼzo qoʻsha oladi. Milliy siyosat nuqtai nazaridan, shahar Yaponiya Parlamenti quyi palatasining Kanagawa 13-okrugiga kiradi.
## Manbalar
Belskiy tumani

**Belskiy tumani** – Rossiyaning Tver viloyati janubidagi maʼmuriy-hududiy birlik (tuman) va munitsipal tuzilma (munitsipal okrug).

Maʼmuriy markazi – Beli shahri.

## Geografiyasi
Viloyatning janubi-gʻarbi va gʻarb tomondan Jarkovskiy bilan, shimolda Nelidovskiy bilan, shimoli-sharqda Tver viloyatining Oleninskiy tumanlari bilan, janubda Smolensk viloyati, Sychevskiy, Novoduginskiy, Xolm-Jirkovskiy va boshqa viloyatlar bilan chegaradosh.

Maydoni 2135 km². Mintaqaning sharqiy qismini Belskaya togʻi egallaydi.

Asosiy daryolari: Meja (chegara boʻylab), Obsha, Nacha, Lba, Shesnitsa, Chichatka, Losmyanka, Belaya. Tumanning janubida Dneprning oʻng irmogʻi boʻlgan Vop daryosining bir nechta irmogʻi (manbasi Smolensk viloyatidan 5 km uzoqlikda joylashgan) bor.

Koʻllar: Chichatskoye – 78,3 gektar, Krasnogorodskoye – 65,9 gektar, Tumerto – 50 gektar, Budinskoye – 10 gektar.

## Tarixi
Smolensk viloyatining Belskiy tumani 1929-yilda tashkil etilgan. 1937-yildan boshlab Smolensk viloyati tarkibida. 1944-yilda viloyat Velikiye Luki viloyati tarkibiga kirdi (Beli ilgari hech qachon Velikiye Luki yoki Tverga boʻysunmagan), 1957-yilda esa Kalinin viloyati tarkibiga kirdi. 1960-yil 12-yanvarda tugatilgan Jarkovskiy tumani hududining bir qismi Belskiy tumaniga qoʻshildi. 1963—1965-yillarda Belskiy tumani hududi Nelidovskiy tumani tarkibiga kirdi va 1965-yilda qayta tiklandi.

## Aholisi
Shahar aholisi (Beliy shahr) tuman umumiy aholisining 61,41% ni tashkil qiladi.

## Manbalar

## Havolalar
* Литературная карта Тверского края. Город Белый и Бельский район
* Воинские захоронения в Бельском районе
* Список объектов историко-культурного наследия Тверской области (памятники Бельского района на стр. 46-48).
* Бельский район на архивных и современных картах
Dunst debyuti

**Dunst debyuti** (shuningdek, van Gyot debyuti) 1. Nb1-c3 yurishi bilan boshlanadigan shaxmat debyutlaridan biri.

## Tarixi
Debyut amerikalik shaxmat ustasi T.A.Dunst (1907—1985) sharafiga nomlangan boʻlib, u ushbu yurishni tahlil qilgan va uni amalda qoʻllagan. Shu bilan birga, 1. Nb1-c3 yurishi XIX asrning boshidan beri maʼlum. D.Blekbern, E.D.Bogolyubov, V.Gort, N.N.Rashkovskiy kabi mashhur shaxmatchilar vaqti-vaqti bilan oʻz oʻyinlarini shunday boshlashgan. Debyut rivojiga golland shaxmatchisi D.van Gyot ham katta hissa qoʻshdi (1932—2012), uni yuqori darajada muntazam va muvaffaqiyatli qoʻllagan, natijada bir qator manbalarda muqobil nom paydo boʻldi „van Gyot debyuti“ (rus adabiyotida „van Gyot debyuti“ iborasi keng tarqalgan).

Dunst debyuti odatda „notoʻgʻri“ boshlanish deb hisoblangan. Uzoq vaqt davomida bu debyutdan katta musobaqalarda kamdan-kam foydalanishgan, ammo XXI asrning boshidan beri u blits va tezkor shaxmatda tobora koʻproq foydalanilmoqda. Jahon chempioni Magnus Karlsen tomonidan ushbu debyutdan muvaffaqiyatli foydalanish holatlari maʼlum. Zamonaviy rus shaxmatchilaridan D.V.Andreykin baʼzan shunday oʻynaydi. 2005-yilda San-Luisda boʻlib oʻtgan FIDE Jahon chempionatida Aleksandr Morozevich oqlarda oʻynab, Judit Polgarga qarshi 1. Nb1-c3 yurishini qoʻlladi, ammo ochilish harakatlarning teskari harakatlari bilan Sitsiliya himoyasiga oʻtib ketildi.

## Namuna oʻyinlar
* **1. Nb1-c3 e7-e5 2. Ng1-f3 d7-d6 3. e2-e4 f7-f5 4. h2-h3 f5:e4 5. Nc3:e4 Nb8-c6 6. Nfg5 d5 7. Qh5+ g6 8. Qf3 Kh6 9. Nf6+ Ke7 10. Nf6:d5+ Ke7-d6 11. Ng5-e4+ Kd6:d5 12. Bf1-c4+ Kd5:c4 13. Qf3-b3+ Kc4-d4 14. Qb3-d3× 1-0.**

Dik van Gyot — Geyt, Paramaribo, 1967

* **1. Nb1-c3 d7-d5 2. e2-e4 d4 3. Nc3-e2 e7-e5 4. Ne2-g3 g7-g6 5. Bf1-c4 Bf8-g7 6. d2-d3 c7-c5 7. Ng1- f3 Nb8-c6 8. c2-c3 Ng8-e7 9. Nf3-g5 0—0 10. Ng3-h5! Bg7-h8 11. Qd1-f3 Qd8-e8 12. Nh5-f6+ Bh8:f6 13. Qf3:f6 d4:c3 14. Ng5:f7 Rf8:f7 15. Bc1-h6 1-0.**

## Manbalar

## Havolalar
* Harding, Tim (June 1998), Who Dunst It
Alexander Coosemans

**Alexander Coosemans** ( 1627-yil, Antverpen – 1689-yil, Antverpen) – janubiy niderlandiyalik (flamand) rassom, flamand barokko uslubidagi natyurmort ustasi. Rassom gullar va mevalar aks etgan kompozitsiyalarni, shuningdek, vanitas janridagi natyurmortlarni va flamandcha „hashamatli natyurmortlar“ (pronkstillevens)ni chizgan.

## Biografiyasi
Coosemansning hayoti haqida juda kam maʼlumotlar mavjud. Rassom Antverpenda tugʻilgan, u yerda 1627-yil 18-martda choʻqintirilgan. Uning otasi bryussellik duradgor boʻlib, 1617-yilda Antverpenga koʻchib kelgan. Onasi Gertruda Bek. Otasi gazlamalarni sotishdan daromad qila boshlagani sababli oʻgʻlini yaxshi oʻqituvchida oʻqitadi .

1641-yilda Coosemans Gollandiyadagi yetakchi natyurmort rassomi Jan Davidsz. de Heemga shogirdlikka tushadi. 1645-yilda Antverpendagi „Sint-Lucasgilde“ ()ning rassomi boʻladi.

1649—1651-yillarda Coosemans Italiyada boʻlib, Doria-Pamfili-Lendi oilasining buyurtmasiga asosan Villa del Principedagi dekorativ panellar uchun meva va gullar aks etgan natyurmortlarni chizgan.

Coosemans 1651-yilda Antverpenga qaytib keladi va umrining oxirigacha uylanmasdan, yakka yashagan. 1689-yilda vafot etgan.

## Ijodi
Coosemans asosan gullar, mevalar va jonsiz narsalarni chizgan. Shuningdek, vanitas va hashamatli natyurmortlar (pronkstillevens) janrida natyurmortlar chizgan. Uning natyurmortlari ancha xilma-xil boʻlgan. Rassom suratlarni chizishda soya effektlaridan foydalanishni afzal koʻrgan. Bu shaxsiy uslubi Italiyada boʻlgan paytda paydo boʻlgan.

## Galereya

Alexander Coosemans - Still life with fruit.jpg|Meva natyurmorti. 1650—1699-yillar oraligʻida. Xolst, moy boʻyoq. Mayer van den Berg muzeyi, Antverpen
Alexander Coosemans - Allegory of the Eucharist.jpg|Allegory of the Eucharist. 1641—1689-yillar oraligʻida. Xolst, moy boʻyoq. Musee de Tesse, Le Mans, Fransiya
Alexander Coosemans - Fruit Piece.jpg|Fruit Piece. 1651—1689-yillar oraligʻida. Xolst, moy boʻyoq. Bowes muzeyi, Angliya
Still life bouquet of pomegranates, peaches, grapes, corn, and various fruits and nuts).jpg| Anor, shaftoli, uzum, makkajo'xori, turli mevalar va yong'oqlardan iborat guldasta natyurmorti.  Xolst, moy boʻyoq. Shaxsiy kolleksiya
Alexander Coosemans - Vanitas.jpg|Vanitas. 1641—1689-yillar oraligʻida. Xolst, moy boʻyoq. Qirollik nafis san'at muzeyi, Bryussel
Alexander Coosemans - Still life with oysters and fruit.jpg|Chigʻanoq va mevalar natyurmorti. 1650-yil. Yogʻoch, moy boʻyoq. Galereya Mullenmeister, Solingen, Germaniya


## Manbalar